Davlat moliyaviy nazorat organlari va ichki audit xizmatlari tomonidan Oʻzbekiston Respublikasi Hisob palatasining “Davlat auditi” dasturiy kompleksidan foydalanish tartibi toʻgʻrisidagi nizomni tasdiqlash haqida
(resolution, 2025-11-12)

Oʻzbekiston Respublikasi Prezidentining 2021-yil 27-avgustdagi PF-6300-son “Davlat moliyaviy nazorati tizimini yanada takomillashtirish chora-tadbirlari toʻgʻrisida”gi va 2024-yil 10-iyuldagi PF-100-son “Budjet mablagʻlaridan foydalanish ustidan moliyaviy nazoratni kuchaytirish boʻyicha qoʻshimcha chora-tadbirlar toʻgʻrisida”gi farmonlariga muvofiq Oʻzbekiston Respublikasi Hisob palatasi qaror qiladi: 1. Davlat moliyaviy nazorat organlari va ichki audit xizmatlari tomonidan Oʻzbekiston Respublikasi Hisob palatasining “Davlat auditi” dasturiy kompleksidan foydalanish tartibi toʻgʻrisidagi nizom ilovaga muvofiq tasdiqlansin. 2. Mazkur qaror Oʻzbekiston Respublikasi Iqtisodiyot va moliya vazirligi, Raqamli texnologiyalar vazirligi va Oʻzbekiston Respublikasi Bosh prokuraturasi bilan kelishilgan. 3. Mazkur qaror rasmiy eʼlon qilingan kundan eʼtiboran kuchga kiradi. Mazkur Nizom davlat moliyaviy nazorat organlari va ichki audit xizmatlari tomonidan Oʻzbekiston Respublikasi Hisob palatasining (bundan buyon matnda Hisob palatasi deb yuritiladi) “Davlat auditi” dasturiy kompleksidan foydalanish tartibini belgilaydi. 1. Mazkur Nizomda quyidagi asosiy tushunchalar qoʻllaniladi: “Davlat auditi” dasturiy kompleksi (bundan buyon matnda “Davlat auditi” dasturi deb yuritiladi) — davlat moliyaviy nazorat organlari va ichki audit xizmatlarining nazorat (audit) tadbirlarini roʻyxatga olish, nazorat (audit) tadbirlarining natijalarini jamlash, saqlash, ishlov berish hamda hisobotlar shakllantirish imkonini beruvchi Hisob palatasining axborot tizimi; davlat moliyaviy nazorat organlari — Oʻzbekiston Respublikasi Hisob palatasi, Oʻzbekiston Respublikasi Iqtisodiyot va moliya vazirligi hamda uning tasarrufidagi vakolatli organlar va Oʻzbekiston Respublikasi Bosh prokuraturasi huzuridagi Iqtisodiy jinoyatlarga qarshi kurashish departamentining Davlat moliyaviy nazorati inspeksiyasi; davlat organlari va tashkilotlari — ichki audit xizmati tashkil etilgan respublika ijro etuvchi hokimiyat organlari, davlat maqsadli jamgʻarmalari, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari hamda boshqa budjet tashkilotlari; ichki audit xizmati — davlat organlari va tashkilotlarida ichki audit faoliyatini amalga oshiruvchi hamda boshqa tarkibiy tuzilmalardan mustaqil tarkibiy boʻlinma; nazorat (audit) tadbirlari — davlat moliyaviy nazorat organlari va ichki audit xizmatlari xodimlari tomonidan davlat moliyaviy nazorati va ichki audit xizmati maqsadlariga erishishga qaratilgan nazorat (audit) obyektida, shu jumladan masofaviy ravishda amalga oshiriladigan jarayon; nazorat (audit) tadbirlari natijalari — davlat moliyaviy nazorat organlari va ichki audit xizmati xodimlari tomonidan nazorat (audit) obyektlarida, shu jumladan masofaviy ravishda oʻtkazilgan nazorat (audit) tadbirlarida aniqlanib, ularning yakuni boʻyicha rasmiylashtirilgan hujjatlarda aks ettirilgan maʼlumotlar; foydalanuvchi subyektlar — “Davlat auditi” dasturidan foydalanuvchi davlat moliyaviy nazorat organlari hamda ichki audit xizmati xodimlari; administrator — “Davlat auditi” dasturiga huquqiy egalik qiluvchi, kirish huquqlarini va undan foydalanishni boshqaruvchi va nazorat qiluvchi Hisob palatasi; texnik administrator — “Davlat auditi” dasturini texnik qoʻllab-quvvatlash va takomillashtirib borishni amalga oshiruvchi tashkilot; operator — davlat moliyaviy nazorat organlari hamda ichki audit xizmatining “Davlat auditi” dasturida roʻyxatdan oʻtgan va hujjatlarni yaratish, maʼlumotlarni kiritish, tahrirlash, yangilab borish, hisobini yuritish va boshqa amallarni bajarish vakolati berilgan masʼul xodimlari. 2. “Davlat auditi” dasturidan foydalanishning maqsadi davlat organlari va tashkilotlarida budjet toʻgʻrisidagi qonunchilik hujjatlarining buzilish holatlarini tahlil qilish, takroriy va asossiz moliyaviy nazorat (audit) tadbirlarining oldini olish maqsadida ularning samaradorligini oshirish uchun davlat moliyaviy nazorat organlari va ichki audit xizmatlarining nazorat (audit) tadbirlariga doir maʼlumotlarni toʻplash, qayta ishlash, saqlash orqali hisob va hisobot jarayonini avtomatlashtirishdan iborat. 3. Quyidagilar “Davlat auditi” dasturidan foydalanishning asosiy vazifalari hisoblanadi: nazorat (audit) tadbirlarini roʻyxatga olish; davlat moliyaviy nazorat organlari va ichki audit xizmatlarining yillik ish rejalariga kiritiladigan nazorat (audit) tadbirlarini majburiy tartibda Hisob palatasi bilan kelishish; davlat moliyaviy nazorat organlari va ichki audit xizmatlarining nazorat (audit) obyektlari, shuningdek davlat organlari va tashkilotlari toʻgʻrisida maʼlumotlar (vazifa va funksiyalari, tashkiliy tuzilmasi, shtat birliklari, xodimlar) bazasini shakllantirish; nazorat (audit) tadbirlari natijalarini toʻplash, saqlash va qayta ishlash orqali hisobotlarni shakllantirish; nazorat (audit) obyektlari tomonidan nazorat (audit) tadbirlari boʻyicha yozma fikr bildirish; fuqarolar ishtirokida oʻtkaziladigan nazorat (audit) obyektlarini aniqlash; nazorat (audit) obyektlariga koʻrsatmalar yuborish va ularning ijrosini nazorat qilish; nazorat (audit) tadbirlari natijalari yuzasidan tegishli davlat organlariga xabarnomalar yuborish imkonini yaratish. 4. “Davlat auditi” dasturida quyidagilar foydalanuvchi subyektlar sifatida roʻyxatdan oʻtkaziladi va ularga quyidagi kirish huquqlari beriladi: davlat moliyaviy nazorat organlari hamda davlat organlari va tashkilotlarining rahbari va oʻrinbosari uchun — “tasdiqlovchi” huquqi; davlat moliyaviy nazorat organlari hamda davlat organlari va tashkilotlari rahbari oʻrinbosari, tarkibiy boʻlinmalari boshliqlari uchun — “maʼqullovchi” huquqi; davlat moliyaviy nazorat organlari hamda ichki audit xizmati xodimlari (2 nafargacha) uchun — “operator” huquqi; davlat moliyaviy nazorat organlari hamda ichki audit xizmatining “operator” huquqi berilmagan xodimlari uchun — “foydalanuvchi” huquqi. 5. Davlat moliyaviy nazorat organlari hamda davlat organlari va tashkilotlari tomonidan “Davlat auditi” dasturida roʻyxatdan oʻtkazish uchun Hisob palatasiga soʻrovnoma taqdim etiladi. Soʻrovnomada quyidagilar koʻrsatilishi lozim: foydalanuvchi subyektlarning familiyasi, ismi va otasining ismi; foydalanuvchi subyektlarning lavozimi va ular faoliyat yurituvchi boʻlinmaning nomi; foydalanuvchi subyektlarning pasport (ID-karta) seriyasi va raqami; jismoniy shaxsning shaxsiy identifikatsiya raqami (JSHSHIR); mazkur Nizomning 4-bandida nazarda tutilgan kirish huquqlari roʻyxati; Oʻzbekiston Respublikasi Bosh prokuraturasi huzuridagi Iqtisodiy jinoyatlarga qarshi kurashish departamentining Davlat moliyaviy nazorati inspeksiyasi hamda davlat organlari va tashkilotlarining ichki audit xizmatlari xodimlarining malaka sertifikati raqami; foydalanuvchi subyektlarning elektron pochta manzili. 6. “Davlat auditi” dasturida xodimlarni operator sifatida roʻyxatdan oʻtkazish va shaxsiy kabinetni ochish uchun davlat moliyaviy nazorat organlari hamda davlat organlari va tashkilotlari rahbarining xodimga “operator” vazifasi yuklatilgan buyrugʻi nusxasi soʻrovnomaga ilova qilinishi lozim. 7. Foydalanuvchi subyektlarni “Davlat auditi” dasturida roʻyxatdan oʻtkazish soʻrovnoma taqdim etilgan kundan boshlab ikki ish kunidan kechiktirmasdan Hisob palatasi tomonidan amalga oshiriladi. 8. Taqdim etilgan soʻrovnomada mazkur Nizomning 5-bandida nazarda tutilgan maʼlumotlar boʻlmasa yoki toʻliq koʻrsatilmagan boʻlsa Hisob palatasi tomonidan foydalanuvchi subyektlarni “Davlat auditi” dasturida roʻyxatdan oʻtkazish rad etiladi. 9. Davlat moliyaviy nazorat organlari hamda davlat organlari va tashkilotlarining foydalanuvchi subyektlarini roʻyxatdan oʻtkazish uchun kamchiliklarni bartaraf etgan holda takroran soʻrovnoma taqdim etishi mumkin. 10. Mazkur Nizomning 8-bandida koʻrsatilgan roʻyxatdan oʻtkazishni rad etish asoslari mavjud boʻlmasa, foydalanuvchi subyektlar “Davlat auditi” dasturida roʻyxatdan oʻtkaziladi hamda shaxsiy kabinet ochiladi. 11. Foydalanuvchi subyektlarning “Davlat auditi” dasturidagi shaxsiy kabinetida quyidagi maʼlumotlar saqlanishi shart: foydalanuvchi subyektning identifikatori (ID-raqami); shaxsiy kabinetning yaratilgan sanasi va vaqti; foydalanuvchi subyektning lavozimi va shaxsini tasdiqlovchi hujjat maʼlumotlari. 12. “Davlat auditi” dasturidan roʻyxatdan oʻtkazilgan foydalanuvchi subyektlar ushbu dasturdagi shaxsiy kabinetiga Yagona identifikatsiya tizimi (OneID) yoki elektron raqamli imzo orqali kirish huquqiga ega boʻladi, bunda dasturga oʻziga tegishli boʻlmagan Yagona identifikatsiya tizimi (OneID) yoki elektron raqamli imzo orqali kirish taqiqlanadi. 13. Davlat moliyaviy nazorat organlari, davlat organlari va tashkilotlari foydalanuvchi subyektlari bilan mehnat shartnomasi bekor qilinganda, ular boshqa lavozimga oʻtkazilganda yoki ularning “Davlat auditi” dasturidan foydalanish huquqi bekor qilinishi yoxud oʻzgarishiga sabab boʻladigan boshqa holatlar yuz bergan vaqtdan boshlab bir ish kuni ichida Hisob palatasini yozma xabardor qilishi kerak. Bunda, Hisob palatasi tomonidan yigirma toʻrt soat ichida foydalanuvchi subyektlarning “Davlat auditi” dasturiga kirish huquqlari yangilanadi yoki ularning shaxsiy kabineti bloklanadi hamda arxivga koʻchiriladi va kamida bir yil davomida saqlanadi. 14. “Davlat auditi” dasturidan foydalanish huquqi bekor qilingan shaxslar oʻrniga boshqa foydalanuvchi subyektlarni roʻyxatdan oʻtkazish ushbu bobda belgilangan tartibda amalga oshiriladi. 15. Foydalanuvchi subyektlar “Davlat auditi” dasturidan roʻyxatdan oʻtkazilgandan soʻng uch ish kuni ichida operator tomonidan ushbu dasturga tegishli davlat moliyaviy nazorat organi, davlat organi yoki tashkilotining nomi, soliq toʻlovchining identifikatsiya raqami, manzili, vazifa va funksiyalari, tarkibiy tuzilmasi, shtat jadvali, davlat moliyaviy nazorat organi yoki ichki audit xizmati xodimlari tarkibi toʻgʻrisidagi maʼlumotlar kiritiladi hamda doimiy ravishda yangilab boriladi. 16. Davlat moliyaviy nazorat organlari va ichki audit xizmatlarining kelgusi yil uchun yillik rejalari (dasturlari) loyihalarini “Davlat auditi” dasturida shakllantirish, kelishish va tasdiqlash quyidagi tartibda amalga oshiriladi: a) kelgusi yil uchun yillik reja (dastur) loyihasi har yili dekabr oyining 10-sanasiga qadar shakllantiriladi va Hisob palatasiga kelishish uchun yoʻnaltiriladi; b) Hisob palatasi kelishish uchun kelib tushgan yillik reja (dastur) loyihasini nazorat (audit) obyektida oʻtkazilishi rejalashtirilgan nazorat (audit) tadbirlari takrorlanmasligi va asoslanganligi nuqtai nazardan besh ish kuni ichida koʻrib chiqadi. Bunda: davlat moliyaviy nazorat organlari va ichki audit xizmatlarining yillik rejasida (dasturida) ayni bir obyektda bir xil masala yuzasidan nazorat (audit) tadbirini oʻtkazish rejalashtirilgan boʻlsa, ushbu nazorat (audit) tadbiri takroriy hisoblanadi (bundan mavjud jinoyat ishlari doirasida oʻtkaziladigan nazorat tadbirlari bundan mustasno) hamda Hisob palatasi tomonidan yillik rejani (dasturni) kelishish rad etiladi; davlat moliyaviy nazorat organlari va ichki audit xizmatlari tomonidan obyektda nazorat (audit) tadbirini oʻtkazish uchun muayyan asoslar (qonunchilikdagi majburiy talab, xavf tahlili natijalari) mavjud boʻlmasa, nazorat (audit) tadbirini oʻtkazish asossiz deb hisoblanadi hamda Hisob palatasi tomonidan yillik rejani (dasturni) kelishish rad etiladi; v) kelishish rad etilgan yillik rejaga (dasturga) davlat moliyaviy nazorat organlari va ichki audit xizmatlari tomonidan tegishli tuzatishlar kiritilgan holda Hisob palatasiga kelishish uchun qayta yuboriladi; g) koʻrib chiqilgan yillik reja (dastur) Hisob palatasi tomondan kelishiladi; d) Hisob palatasi bilan kelishilgan yillik reja (dastur) davlat moliyaviy nazorat organi, davlat organi yoki tashkilotining rahbari tomonidan har yili dekabr oyining 25-sanasiga qadar tasdiqlanadi. 17. Davlat moliyaviy nazorat organlari va ichki audit xizmatlarining yillik rejasiga (dasturiga) oʻzgartirish kiritish va tasdiqlash ushbu Nizomning 16-bandida nazarda tutilgan tartibda amalga oshiriladi. Bunda, Hisob palatasi tomonidan kelishilgan yillik rejaga (dasturga) oʻzgartirishlar davlat moliyaviy nazorat organi, davlat organi yoki tashkilotining rahbari tomonidan shu kunning oʻzida tasdiqlanishi lozim. Yillik rejaga (dasturga) oʻzgartirish kiritish asosli boʻlishi lozim. 18. Davlat moliyaviy nazorat organlari va ichki audit xizmatlari tomonidan nazorat (audit) tadbirlarini oʻtkazish toʻgʻrisidagi buyruqlar “Davlat auditi” dasturida yaratiladi hamda ular tasdiqlanganidan soʻng ushbu dasturda avtomatik ravishda roʻyxatga olinadi va raqam beriladi. 19. “Davlat auditi” dasturida yaratilgan buyruqlar ushbu dasturning oʻzida yoki “ijro.gov.uz” ijro intizomi idoralararo hujjat aylanish tizimi orqali tasdiqlanishi mumkin. 20. “Davlat auditi” dasturida roʻyxatga olinmagan nazorat (audit) tadbirlari noqonuniy hisoblanadi. 21. Davlat moliyaviy nazorat organlari va ichki audit xizmatlari tomonidan oʻtkazilgan nazorat (audit) tadbirlariga doir barcha hujjatlar axborot tizimida jamlanadi, bundan davlat siri yoki qonun bilan qoʻriqlanadigan boshqa sirni tashkil etuvchi maʼlumotlar mustasno. Bunda, nazorat (audit) tadbirlari hisoboti (dalolatnoma, maʼlumotnoma) tasdiqlanganidan soʻng nazorat (audit) tadbiriga oid hujjatlar va maʼlumotlar uch ish kunidan kechiktirmasdan “Davlat auditi” dasturiga kiritilishi lozim. 22. Ichki audit xizmatlari tomonidan Hisob palatasining “Masofaviy audit” axborot tizimi orqali yuborilgan risk-tahlillarni oʻrganish natijalari toʻgʻrisidagi maʼlumotlar oʻn kun ichida “Davlat auditi” dasturiga kiritiladi. 23. Ichki audit xizmatlari “Davlat auditi” dasturi orqali bir ish kuni ichida quyidagi holatlar yuzasidan Oʻzbekiston Respublikasi Bosh prokuraturasi huzuridagi Iqtisodiy jinoyatlarga qarshi kurashish departamentining Davlat moliyaviy nazorati inspeksiyasini xabardor qiladi: oʻzi aniqlagan va vakolati doirasida hal etish imkoni boʻlmagan budjet toʻgʻrisidagi qonunchilik hujjatlarining buzilish holatlari; aniqlangan budjet toʻgʻrisidagi qonunchilik hujjatlarining buzilish holatlari, moliyaviy xato va kamchiliklar, maqsadsiz va noqonuniy xarajatlar, pul mablagʻlari va tovar-moddiy boyliklar kamomadi; jinoyat alomatlari, korrupsiyaga doir huquqbuzarliklar alomatlari (shu jumladan, ichki audit tadbirini amalga oshirgan shaxslar tomonidan) aniqlangan taqdirda, tegishli choralar koʻrish (hujjatlashtirish, oldini olish choralarini koʻrish) va huquqni muhofaza qiluvchi organlarga materiallarni yuborish yuzasidan. 24. Nazorat (audit) tadbirlari materiallarining huquqni muhofaza qiluvchi organlarga yuborilganligi, tuzilgan maʼmuriy bayonnomalar va sudlar tomonidan qoʻllanilgan maʼmuriy jazo choralari toʻgʻrisidagi maʼlumotlar operator tomonidan “Davlat auditi” dasturiga uch ish kuni ichida kiritiladi. 25. “Davlat auditi” dasturi orqali fuqarolar ishtirokidagi audit oʻtkaziladigan obyektlarni va davlat moliyaviy nazorati organlari faoliyati samaradorligini jamoatchilik tomonidan baholash Oʻzbekiston Respublikasi Vazirlar Mahkamasining 2022-yil 10-iyundagi 326-son “Fuqarolar ishtirokidagi audit oʻtkaziladigan obyektni aniqlash va davlat moliyaviy nazorati organlari faoliyati samaradorligini jamoatchilik tomonidan baholab borish tartibi toʻgʻrisidagi nizomni tasdiqlash haqida”gi qaroriga asosan aniqlanadi hamda natijalari eʼlon qilib boriladi. 26. Nazorat (audit) tadbirlari natijalari boʻyicha nazorat (audit) obyektlariga yoki ulardan yuqori turuvchi organlarga kiritiladigan koʻrsatma, taqdimnoma, taklif va tavsiyalar “Davlat auditi” dasturi orqali yuboriladi hamda ularning ijrosi davlat moliyaviy nazorat organlari va ichki audit xizmatlari tomonidan monitoring qilinadi. 27. Nazorat (audit) tadbirlari natijalari hamda davlat moliyaviy nazorat organlari va ichki audit xizmatlarining samaradorligi boʻyicha hisobotlar “Davlat auditi” dasturiga kiritilgan maʼlumotlar asosida avtomatik ravishda shakllanadi. 28. “Davlat auditi” dasturiga maʼlumotlarning oʻz vaqtida va toʻgʻri kiritilishini taʼminlashga davlat moliyaviy nazorat organlari hamda ichki audit xizmati rahbarlari masʼul hisoblanadi. 29. Texnik administrator “Davlat auditi” dasturini texnik qoʻllab-quvvatlash va axborot xavfsizligi uchun masʼul hisoblanadi. 30. Quyidagilar texnik administratorning vazifalari hisoblanadi: texnik qoʻllab-quvvatlash orqali “Davlat auditi” dasturining barqaror, uzluksiz va samarali ishlashini taʼminlash; tizimning normativ-huquqiy hujjatlar, axborot xavfsizligi boʻyicha texnik jihatdan tartibga solish sohasidagi normativ hujjatlar asosida faoliyat yuritishini taʼminlash; tizimning axborot xavfsizligini hamda maʼlumotlarning toʻliqligini taʼminlash; Hisob palatasi tomonidan taqdim etilgan takliflar asosida “Davlat auditi” dasturini takomillashtirish va uning texnik sozlamalarini oʻzgartirish. 31. “Davlat auditi” dasturida hujjatlar va maʼlumotlarni yaratish, kiritish, yuklash, tahrirlash, qayta ishlash, yuborish, hisobini yuritish va hisobotlar chiqarish operator tomonidan amalga oshiriladi. 32. Quyidagilar operatorning vazifalari hisoblanadi: davlat moliyaviy nazorat organlari hamda davlat organlari va tashkilotlariga oid mazkur Nizomning 15-bandida nazarda tutilgan maʼlumotlarni oʻz vaqtida kiritish, yangilash va tahrir qilish; nazorat (audit) tadbirlari toʻgʻrisidagi hujjatlar va maʼlumotlarni oʻz vaqtida yaratish, kiritish, yuklash, tahrirlash, qayta ishlash, yuborish va qabul qilish; aniqlangan xatolar yoki nosozliklar haqida Hisob palatasiga xabar berish. 33. Operator: oʻz vakolatlari doirasida “Davlat auditi” dasturidan foydalanish; xizmat vazifalari uchun zarur boʻlgan maʼlumotlarni olish; administratordan va texnik administratordan yordam soʻrash; “Davlat auditi” dasturi boʻyicha takliflar kiritish huquqiga ega. 34. Operator: axborot xavfsizligi qoidalariga rioya qilish; “Davlat auditi” dasturi orqali qonunchilikka zid harakatlarni amalga oshirmaslik; kiritilgan hujjat va maʼlumotlarning oʻz vaqtida kiritilishi, haqqoniyligi, toʻliqligi va toʻgʻriligini taʼminlash; Hisob palatasining mazkur Nizomda nazarda tutilgan qonuniy talablariga amal qilishga majbur. 35. Mazkur Nizom talablarining buzilishida aybdor boʻlgan shaxslar qonunchilikka muvofiq javobgar boʻladilar.